b'\n_START_ARTICLE_\nJimi Hendrix\n_START_SECTION_\nYleist\xc3\xa4\n_START_PARAGRAPH_\nHendrixin tyylillisi\xc3\xa4 esikuvia olivat ennen kaikkea Elmore Jamesin, Albert Kingin ja T-Bone Walkerin kaltaiset blueskitaristit. H\xc3\xa4n otti vaikutteita my\xc3\xb6s R&B-soittajilta, kuten Curtis Mayfieldilt\xc3\xa4, ja jazzmuusikoilta, kuten huilunsoittaja Rahsaan Roland Kirkilt\xc3\xa4. Hendrix my\xc3\xb6s mainitsi rock and roll -kitaristi Chuck Berryn yhdeksi esikuvistaan. Rock and roll -t\xc3\xa4hti Little Richard vaikutti Hendrixin tyyliin ilmaista itse\xc3\xa4\xc3\xa4n vivahteikkaalla esiintymisell\xc3\xa4\xc3\xa4n, kun taas Bob Dylan oli Hendrixin suurin esikuva sanoittajana._NEWLINE_Er\xc3\xa4\xc3\xa4t kuuluisat rock-kitaristit, kuten Jeff Beck, The Whon Pete Townshend ja The Kinksin Dave Davies, olivat kokeilleet takaisinkytkent\xc3\xa4\xc3\xa4 (feedback eli kierto\xc3\xa4\xc3\xa4ni) jo ennen Hendrixin tuloa tunnetuksi. Samoin s\xc3\xa4r\xc3\xb6\xc3\xa4 oli kokeiltu jo vuosia aikaisemmin. Hendrixin kyky k\xc3\xa4ytt\xc3\xa4\xc3\xa4 n\xc3\xa4it\xc3\xa4 sek\xc3\xa4 monia muitakin kitaran \xc3\xa4\xc3\xa4nt\xc3\xa4 muokkaavia efektej\xc3\xa4 oli kuitenkin ennenkuulumaton. Viel\xc3\xa4 merkitt\xc3\xa4v\xc3\xa4mpi\xc3\xa4 olivat Hendrixin monet oivallukset itse soittotyylin suhteen. Hendrix osasi soittaa kitaraa nelj\xc3\xa4ll\xc3\xa4 eri tavalla: oikea- ja vasenk\xc3\xa4tist\xc3\xa4 kitaraa normaalilla tavalla tai kielten j\xc3\xa4rjestys k\xc3\xa4\xc3\xa4nnettyn\xc3\xa4 (alimmainen E-kieli alhaalla)_NEWLINE_Hendrix raivasi uusia teit\xc3\xa4 populaarimusiikin kehitykselle my\xc3\xb6s taitavana s\xc3\xa4velt\xc3\xa4j\xc3\xa4n\xc3\xa4 ja sanoittajana. Tuottajana ja musiikillisena arkkitehtina Hendrix k\xc3\xa4ytti yhten\xc3\xa4 ensimm\xc3\xa4isist\xc3\xa4 levytysstudiota musiikillisten ideoiden rakentamiseen pelk\xc3\xa4n nauhalle tallentamisen sijaan. Laulajanakin Hendrix pystyi parhaimmillaan varsin vaikuttaviin suorituksiin, kuten esimerkiksi kappaleessa \xe2\x80\x9dHave You Ever Been (To Electric Ladyland)\xe2\x80\x9d, sek\xc3\xa4 ilmeikk\xc3\xa4\xc3\xa4seen rockilmaisuun, esimerkiksi kappaleessa \xe2\x80\x9dFoxy Lady\xe2\x80\x9d. Konserteissa h\xc3\xa4n tosin keskittyi usein enemm\xc3\xa4n soittamiseen; monilla konserttitaltioinneilla Hendrix itse asiassa jauhaa purukumia laulaessaan._NEWLINE_Hendrixin imago rockt\xc3\xa4hten\xc3\xa4 on kanonisoitunut ja jopa mytologisoitunut rockhistorian huipulle. Usein Hendrix miellet\xc3\xa4\xc3\xa4n Janis Joplinin, Jim Morrisonin ja Brian Jonesin ohella oman aikansa nuorisokulttuurin ja protestiliikkeen henkil\xc3\xb6itym\xc3\xa4ksi. N\xc3\xa4m\xc3\xa4 kaikki nelj\xc3\xa4 1960-luvun rock-ikonia kuolivat 27-vuotiaina. Hendrix my\xc3\xb6s voittaa s\xc3\xa4\xc3\xa4nn\xc3\xb6llisesti erilaisten rock-lehtien j\xc3\xa4rjest\xc3\xa4m\xc3\xa4t \xc3\xa4\xc3\xa4nestykset kaikkien aikojen rock-kitaristin arvonimest\xc3\xa4.\n_START_SECTION_\nPerhe\n_START_PARAGRAPH_\nHendrix kasvoi Seattlessa ty\xc3\xb6v\xc3\xa4enluokkaisessa perheess\xc3\xa4. H\xc3\xa4n sai kasteessa nimen Johnny Allen Hendrix. Huoltajuuden siirrytty\xc3\xa4 is\xc3\xa4lle, Al Hendrixille, t\xc3\xa4m\xc3\xa4 kuitenkin vaihtoi poikansa etunimet James Marshalliksi. \xc3\x84iti Lucille kuoli 2. helmikuuta 1958 pernan repe\xc3\xa4m\xc3\xa4\xc3\xa4n. Hendrixill\xc3\xa4 oli kaksi nuorempaa velje\xc3\xa4, Joseph ja Leon, joka vietti ison osan el\xc3\xa4m\xc3\xa4st\xc3\xa4\xc3\xa4n vankiloissa.\n_START_SECTION_\nMurrosik\xc3\xa4 ja armeija-aika\n_START_PARAGRAPH_\nSis\xc3\xa4\xc3\xa4np\xc3\xa4in k\xc3\xa4\xc3\xa4ntyneen ja mielikuvitusmaailmoissa viihtyv\xc3\xa4n pojan pakkomielteeksi muodostui 1950-luvun rhythm and blues -musiikki. Kitaraan Hendrix kuitenkin tarttui toden teolla vasta 16-vuotiaana. Hendrix erotettiin lukiosta, ja h\xc3\xa4n ajautui huonoille teille. Vuonna 1961 Hendrixi\xc3\xa4 uhkasi vankilatuomio autovarkaudesta. Nuoriin rikoksentekij\xc3\xb6ihin siihen aikaan sovelletun k\xc3\xa4yt\xc3\xa4nn\xc3\xb6n mukaisesti h\xc3\xa4n kuitenkin v\xc3\xa4lttyi rangaistukselta v\xc3\xa4rv\xc3\xa4ytym\xc3\xa4ll\xc3\xa4 armeijaan (101. maahanlaskudivisioona). Fort Campbellin varuskunnassa Kentuckyss\xc3\xa4 h\xc3\xa4nt\xc3\xa4 ryhdyttiin kouluttamaan laskuvarjoj\xc3\xa4\xc3\xa4k\xc3\xa4riksi._NEWLINE_Hendrix ei viihtynyt armeijassa ja selviytyi huonosti koulutuksesta. H\xc3\xa4n saattoi nukkua palvelusaikana, ei kunnioittanut armeijan j\xc3\xa4rjestyss\xc3\xa4\xc3\xa4nt\xc3\xb6j\xc3\xa4 ja sai huonoja tuloksia ampumaharjoituksissa. Hendrix vapautettiin varusmiespalveluksesta kouluttajien aloitteesta h\xc3\xa4nen palveltuaan armeijassa vasta vuoden normaalin kahden vuoden palveluksen sijaan._NEWLINE_Vapautus oli Hendrixille helpotus. My\xc3\xb6hemmin lehtihaastatteluissa h\xc3\xa4nell\xc3\xa4 oli kuitenkin tapana kertoa, ett\xc3\xa4 h\xc3\xa4n sai vapautuksen laskuvarjohypyss\xc3\xa4 murtuneen nilkan vuoksi.\n_START_SECTION_\nAmmattimuusikon uran alkutaival\n_START_PARAGRAPH_\nP\xc3\xa4\xc3\xa4sty\xc3\xa4\xc3\xa4n armeijasta vuonna 1962 Hendrix aloitti keikkamuusikon ja studiokitaristin uran ja kierteli vuosien ajan Yhdysvaltoja ristiin rastiin. Pidemm\xc3\xa4n p\xc3\xa4\xc3\xa4lle h\xc3\xa4n viihtyi huonosti ty\xc3\xb6ss\xc3\xa4, jossa ei voinut kunnolla toteuttaa omia musiikillisia ideoitaan. Soittotaitonsa ansiosta Hendrix p\xc3\xa4\xc3\xa4si s\xc3\xa4est\xc3\xa4m\xc3\xa4\xc3\xa4n sek\xc3\xa4 levytysstudiossa ett\xc3\xa4 konserteissa joitakin varsin tunnettujakin artisteja, kuten Little Richardia ja my\xc3\xb6hemmin The Isley Brothersia. H\xc3\xa4n ei kuitenkaan saavuttanut merkitt\xc3\xa4v\xc3\xa4\xc3\xa4 mainetta tai arvostusta. Vuonna 1965 Hendrix allekirjoitti tuottaja Ed Chalpinin kanssa levytyssopimuksen, joka ei edist\xc3\xa4nyt h\xc3\xa4nen uraansa, mutta tuotti my\xc3\xb6hemmin kosolti p\xc3\xa4\xc3\xa4nvaivaa. Vuoden 1966 kes\xc3\xa4ll\xc3\xa4 Hendrix oli p\xc3\xa4\xc3\xa4tynyt Greenwich Villageen, New Yorkin kuuluisaan taiteilijakaupunginosaan. T\xc3\xa4\xc3\xa4ll\xc3\xa4 taiteilijanime\xc3\xa4 Jimmy James k\xc3\xa4ytt\xc3\xa4nyt Hendrix ansaitsi niukat tulonsa Curtis Knight and the Squires -nimisen R&B-orkesterin soolokitaristina sek\xc3\xa4 katusoittajana. Lis\xc3\xa4ksi h\xc3\xa4n oli alkanut harjoitella omia s\xc3\xa4vellyksi\xc3\xa4\xc3\xa4n The Blue Flames -yhtyeen kanssa. T\xc3\xa4ss\xc3\xa4 kokoonpanossa soitti my\xc3\xb6s Randy California, joka sittemmin saavutti jonkin verran mainetta Spirit-yhtyeen kitaristina. Hendrix yritti her\xc3\xa4tt\xc3\xa4\xc3\xa4 newyorkilaisten musiikkituottajien kiinnostusta, mutta ei onnistunut.\n_START_SECTION_\nUra alkuun Lontoossa\n_START_PARAGRAPH_\nSyksyll\xc3\xa4 1966 brittil\xc3\xa4inen muusikko ja tuottaja Chas Chandler, entinen The Animals -yhtyeen j\xc3\xa4sen, vieraili New Yorkissa. H\xc3\xa4n huomasi Curtis Knight and the Squiresin y\xc3\xb6kerhokonsertissa esiintyneen Hendrixin lahjakkuuden. Chandler houkutteli kitaristin mukaansa Englantiin, jossa arveli t\xc3\xa4m\xc3\xa4n l\xc3\xb6yt\xc3\xa4v\xc3\xa4n vastaanottavaisempaa yleis\xc3\xb6\xc3\xa4. Ep\xc3\xa4luuloinen Hendrix suostui l\xc3\xa4htem\xc3\xa4\xc3\xa4n, kun Chandler oli luvannut esitell\xc3\xa4 t\xc3\xa4lle Lontoossa blueskitaristi Eric Claptonin, jonka soitto Blues Breakers with Eric Clapton -levyll\xc3\xa4 oli tehnyt Hendrixiin vaikutuksen._NEWLINE_Lontoossa Hendrixin ymp\xc3\xa4rille koottiin yhtye, joka sai nimekseen The Jimi Hendrix Experience. Yhtyeen basistiksi l\xc3\xb6ytyi Noel Redding, nuori ja tuntematon rockmuusikko, joka oli aikaisemmin soittanut kitaraa. Rumpaliksi valittiin jazztaustainen Mitch Mitchell, joka oli jo hankkinut hieman mainetta muun muassa Georgie Fame & The Blue Flames -yhtyeess\xc3\xa4. H\xc3\xa4nt\xc3\xa4 pidettiin yhten\xc3\xa4 oman sukupolvensa parhaista rock-rumpaleista. Chas Chandler toimi The Jimi Hendrix Experiencen tuottajana. Yhtyeen manageriksi ryhtyi h\xc3\xa4m\xc3\xa4r\xc3\xa4per\xc3\xa4inen liikemies Mike Jeffery.\n_START_SECTION_\nSuosio alkaa muodostua\n_START_PARAGRAPH_\nItsevarmuutensa lis\xc3\xa4\xc3\xa4nnytty\xc3\xa4 Hendrix alkoi nyt nopeasti kypsy\xc3\xa4 ja kasvaa taiteilijana. The Jimi Hendrix Experiencen esiintymiset sek\xc3\xa4 joulukuussa 1966 ilmestynyt esikoissingle \xe2\x80\x9dHey Joe\xe2\x80\x9d aiheuttivat sensaation Britanniassa, pian my\xc3\xb6s monissa muissa Euroopan maissa. \xe2\x80\x9dHey Joe\xe2\x80\x9d oli Billy Robertsin tekem\xc3\xa4 rockversio vanhasta folks\xc3\xa4velm\xc3\xa4st\xc3\xa4. My\xc3\xb6s The Byrds ja Hendrixin vanhan soittokumppanin Arthur Leen johtama Love versioivat t\xc3\xa4m\xc3\xa4n kappaleen samoihin aikoihin. Hendrixin seuraavat singlet olivat h\xc3\xa4nen omia s\xc3\xa4vellyksi\xc3\xa4\xc3\xa4n. Raskaan psykedeelinen \xe2\x80\x9dPurple Haze\xe2\x80\x9d ja unenomainen balladi \xe2\x80\x9dThe Wind Cries Mary\xe2\x80\x9d olivat sek\xc3\xa4 myynti- ett\xc3\xa4 arvostelumenestyksi\xc3\xa4: Britanniassa \xe2\x80\x9dPurple Haze\xe2\x80\x9d nousi singlelistan kolmannelle sijalle. Niin kriitikot kuin suuri yleis\xc3\xb6kin arvostivat Hendrixin tapaa yhdist\xc3\xa4\xc3\xa4 kitarataituruus ja tarttuvat popmelodiat rhythm and bluesin sykkeeseen, jazzvivahteisiin, psykedeelisiin kokeiluihin ja syntym\xc3\xa4ss\xc3\xa4 olevan raskaan rockin soundiin.\n_START_SECTION_\nEsiintyj\xc3\xa4n\xc3\xa4\n_START_PARAGRAPH_\nOmien s\xc3\xa4vellystens\xc3\xa4 rinnalla Hendrix esitti konserteissaan usein my\xc3\xb6s lainakappaleita: Howlin\xe2\x80\x99 Wolfin, Elmore Jamesin ja Muddy Watersin tunnetuksi tekemi\xc3\xa4 bluesstandardeja, ajankohtaisia popkappaleita, kuten The Troggs -yhtyeen hitin \xe2\x80\x9dWild Thing\xe2\x80\x9d, sek\xc3\xa4 suuresti ihailemansa Bob Dylanin lauluja._NEWLINE_Huomiota her\xc3\xa4tti my\xc3\xb6s Hendrixin vilkas ja seksuaalisesti vihjaileva lavaesiintyminen, joka perustui afroamerikkalaisen musiikin esitt\xc3\xa4misperinteeseen, mutta oli valkoiselle yleis\xc3\xb6lle uutta ja yll\xc3\xa4tt\xc3\xa4v\xc3\xa4\xc3\xa4. Hendrix soitti hampaillaan ja teki kuperkeikkoja ja sytytti kitaransa tuleen. H\xc3\xa4n poltti esiintyess\xc3\xa4\xc3\xa4n tiett\xc3\xa4v\xc3\xa4sti ainakin kolme kitaraansa uransa aikana. Lavaesiintymiseen Hendrix oli alun perin joutunut kiinnitt\xc3\xa4m\xc3\xa4\xc3\xa4n huomiota kiert\xc3\xa4ess\xc3\xa4\xc3\xa4n Yhdysvaltojen etel\xc3\xa4osia, miss\xc3\xa4 yleis\xc3\xb6 oli hyvin vaativaa ja alkoi usein pitk\xc3\xa4styneisyytt\xc3\xa4\xc3\xa4n heitell\xc3\xa4 esiintyji\xc3\xa4 k\xc3\xa4teen sattuvilla esineill\xc3\xa4. Uransa my\xc3\xb6hemm\xc3\xa4ss\xc3\xa4 vaiheessa Hendrix v\xc3\xa4hensi lavatemppuiluaan, koska halusi, ett\xc3\xa4 konsertteihin tullaan ennen kaikkea kuuntelemaan musiikkia.\n_START_SECTION_\nEsikoisalbumi ilmestyy\n_START_PARAGRAPH_\nToukokuussa 1967 ilmestyi yhtyeen ensimm\xc3\xa4inen albumi Are You Experienced. Se sis\xc3\xa4lt\xc3\xa4\xc3\xa4 muun muassa seksuaalisesti latautuneen hitin \xe2\x80\x9dFoxy Lady\xe2\x80\x9d, surf-musiikkia ja psykedeliaa yhdistelev\xc3\xa4n s\xc3\xa4vellyksen \xe2\x80\x9dThird Stone from the Sun\xe2\x80\x9d sek\xc3\xa4 vauhdikkaan \xe2\x80\x9dFiren\xe2\x80\x9d, jossa rumpali Mitch Mitchell p\xc3\xa4\xc3\xa4si n\xc3\xa4ytt\xc3\xa4m\xc3\xa4\xc3\xa4n osaamistaan. Samalta levylt\xc3\xa4 l\xc3\xb6ytyv\xc3\xa4n heavy metal -vivahteisen kappaleen \xe2\x80\x9dI Don\xe2\x80\x99t Live Today\xe2\x80\x9d Hendrix tapasi omistaa konserteissaan Pohjois-Amerikan intiaaneille \xe2\x80\x93 tietoisena siit\xc3\xa4, ett\xc3\xa4 h\xc3\xa4nell\xc3\xa4 itsell\xc3\xa4\xc3\xa4nkin oli cherokee-esivanhempia. Hendrixin is\xc3\xa4n\xc3\xa4idin, Nora Rose Mooren, is\xc3\xa4 oli puoliksi cherokee-intiaani ja puoliksi irlantilainen. Hendrix itse samastui voimakkaasti et\xc3\xa4isiin intiaanijuuriinsa, vaikka h\xc3\xa4n ulkon\xc3\xa4\xc3\xb6lt\xc3\xa4\xc3\xa4n ja kulttuuriselta taustaltaan olikin ensisijaisesti mustan v\xc3\xa4est\xc3\xb6n edustaja. Kappaleella \xe2\x80\x9dRed House\xe2\x80\x9d Hendrix osoitti hallitsevansa tyylikk\xc3\xa4\xc3\xa4sti my\xc3\xb6s klassisen blueskitaroinnin._NEWLINE_Are You Experiencedin ja Hendrixin my\xc3\xb6hempienkin studiolevyjen \xc3\xa4\xc3\xa4nitt\xc3\xa4j\xc3\xa4n\xc3\xa4 toimi Eddie Kramer. Kramerilla oli merkitt\xc3\xa4v\xc3\xa4 osuus siin\xc3\xa4, ett\xc3\xa4 Hendrix onnistui toteuttamaan monet musiikilliset ideansa ja oivalluksensa levytysstudiossa. Ensialbumi pysytteli \xe2\x80\x9drakkauden kes\xc3\xa4n\xe2\x80\x9d koittaessa brittilistan sijalla kaksi The Beatlesin Sgt. Pepper\xe2\x80\x99s Lonely Hearts Club Bandin takana.\n_START_SECTION_\nHelsingiss\xc3\xa4\n_START_PARAGRAPH_\n22. toukokuuta 1967 The Jimi Hendrix Experience konsertoi Helsingin Kulttuuritalossa ainoan Suomen-vierailunsa yhteydess\xc3\xa4. L\xc3\xa4mmittely-yhtyein\xc3\xa4 toimivat Wantons, The New Joys ja The First. Silminn\xc3\xa4kij\xc3\xa4kuvausten perusteella konsertti oli onnistunut. Yleis\xc3\xb6\xc3\xa4 oli Kulttuuritalon toimintakertomuksen mukaan 1200 henke\xc3\xa4 eli ei aivan t\xc3\xa4ytt\xc3\xa4 salia. Hendrix hajotti kitaransa esiintymisen lopussa. Hendrixin esiintymispalkkio konsertissa oli 1000 dollaria. Paikalla olivat suomalaisista muusikoista ainakin Jukka Tolonen, Leif Kiviharju, Hasse Walli, Lido Salonen, Remu Aaltonen ja Albert J\xc3\xa4rvinen sek\xc3\xa4 s\xc3\xa4velt\xc3\xa4j\xc3\xa4 Otto Donner. Konsertin j\xc3\xa4lkeen yhtyett\xc3\xa4 ei oudon ulkoasunsa vuoksi p\xc3\xa4\xc3\xa4stetty ravintola Kalastajatorppaan sy\xc3\xb6m\xc3\xa4\xc3\xa4n._NEWLINE_Hendrix vieraili my\xc3\xb6s Yleisradion Ratakadun studiolla Popkontrasteja-nimisen TV-ohjelman nauhoituksissa, mutta taltioinnin p\xc3\xa4\xc3\xa4lle nauhoitettiin my\xc3\xb6hemmin muuta materiaalia, koska sit\xc3\xa4 ei pidetty riitt\xc3\xa4v\xc3\xa4n arvokkaana. Siihen aikaan kuvanauhojen uudelleenk\xc3\xa4ytt\xc3\xb6 oli yleist\xc3\xa4, koska nauha oli kallista. Kyseess\xc3\xa4 oli playback-esiintyminen, joka n\xc3\xa4ytettiin TV2-kanavalla 9. syyskuuta 1967. Ohjelmassa esiintymisest\xc3\xa4 maksettiin Jimi Hendrix Experiencelle ja Cat Stevensille, joka oli toisena esiintyj\xc3\xa4n\xc3\xa4, Yleisradion kanssa tehdyn sopimuksen mukaisesti yhteens\xc3\xa4 450 puntaa eli noin 1200 dollaria. Ohjelmaa vet\xc3\xa4m\xc3\xa4ss\xc3\xa4 ollut toimittaja ja musiikintuottaja Erkki P\xc3\xa4lli kuvaili, ett\xc3\xa4 Hendrix oli koko Yle-vierailunsa ajan "aivan sekaisin" ja h\xc3\xa4nen kanssaan jouduttiin riitelem\xc3\xa4\xc3\xa4n kauan, koska h\xc3\xa4n ei olisi aluksi halunnut soittaa playbackina. _NEWLINE_Hendrixin vierailun innoittamana Helsingiss\xc3\xa4 perustettiin pian Blues Section, jota pidet\xc3\xa4\xc3\xa4n ehk\xc3\xa4 merkitt\xc3\xa4vimp\xc3\xa4n\xc3\xa4 1960-luvun suomalaisena rockyhtyeen\xc3\xa4. Kulttuuritalon konsertista on s\xc3\xa4ilynyt kaitafilmille tallennettu otos.\n_START_SECTION_\nMonterey avaa ovet menestykselle Yhdysvalloissa\n_START_PARAGRAPH_\n18. kes\xc3\xa4kuuta 1967 The Jimi Hendrix Experience debytoi johtajahahmonsa kotimaassa Yhdysvalloissa kuuluisilla Montereyn popfestivaaleilla, jotka j\xc3\xa4rjestettiin San Franciscon l\xc3\xa4hell\xc3\xa4. Vaikka osa yhdysvaltalaisista rock-kriitikoista tyrm\xc3\xa4si konsertin ja yhtyeen esikoisalbumin, festivaaliyleis\xc3\xb6 oli toista mielt\xc3\xa4. Nykyisin The Jimi Hendrix Experiencen esiintyminen Montereyss\xc3\xa4 on rockhistorian tunnetuimpia konsertteja, ja se on julkaistu sek\xc3\xa4 \xc3\xa4\xc3\xa4nilevyn\xc3\xa4 ett\xc3\xa4 elokuvana. _NEWLINE_Hendrixin ensimm\xc3\xa4inen Yhdysvaltojen kiertue murrosik\xc3\xa4isten tytt\xc3\xb6jen suosiman The Monkees -yhtyeen l\xc3\xa4mmittelij\xc3\xa4n\xc3\xa4 ei ollut menestys. The Jimi Hendrix Experience onnistui silti nopeasti vakiinnuttamaan suosionsa Pohjois-Amerikassakin.\n_START_SECTION_\nAxis: Bold as Love\n_START_PARAGRAPH_\nMy\xc3\xb6hemmin samana vuonna (1967) ilmestyi toinen studioalbumi, Axis: Bold as Love, joka saavutti listoilla menestyst\xc3\xa4 edelt\xc3\xa4j\xc3\xa4ns\xc3\xa4 tavoin. Nykyisin kyseinen levy ei tosin nauti aivan yht\xc3\xa4 suurta mainetta kuin kaksi muuta The Jimi Hendrix Experiencen albumia. Axis... tehtiin levytyssopimuksen velvoittaman paineen alaisena. Noel Redding on my\xc3\xb6hemmin kertonut, ett\xc3\xa4 Hendrix l\xc3\xb6ysi nyt hitaammin ideoita kappaleisiinsa. Ensimm\xc3\xa4isen levyn s\xc3\xa4vellykset olivat olleet heti valmiita levytett\xc3\xa4viksi. Toisen albumin tunnetuin kappale on monien artistien tulkitsema herkk\xc3\xa4 balladi "Little Wing". Sen lis\xc3\xa4ksi vain "Spanish Castle Magic" p\xc3\xa4\xc3\xa4tyi albumilta live-esiintymisten vakiotavaraksi. Levylt\xc3\xa4 julkaistiin huonosti menestyneen\xc3\xa4 singlen\xc3\xa4 sci-fi-henkinen "Up from the Skies", jossa Hendrix esiintyy maata tarkastelevana avaruusolentona. Kappale "Little Miss Lover" edustaa tyylilt\xc3\xa4\xc3\xa4n jo funk rockia, ja siin\xc3\xa4 Hendrix my\xc3\xb6s k\xc3\xa4ytt\xc3\xa4\xc3\xa4 ensimm\xc3\xa4ist\xc3\xa4 kertaa wahwah-efekti\xc3\xa4 perkussiivisell\xc3\xa4 tavalla, jonka monet muut kitaristit my\xc3\xb6hemmin omaksuivat. Levyn pisin kappale, "If 6 was 9", edustaa psykedeliaa puhtaimmillaan, ja levyn p\xc3\xa4\xc3\xa4tt\xc3\xa4v\xc3\xa4 "Bold as Love" sis\xc3\xa4lt\xc3\xa4\xc3\xa4 ensimm\xc3\xa4isen stereoflanger-efektin. Tuottaja Eddie Kramer teki efektin manuaalisesti (The Beatles oli aiemmin k\xc3\xa4ytt\xc3\xa4nyt flanger-efekti\xc3\xa4 monona)._NEWLINE_Hendrix oli toisella levyll\xc3\xa4\xc3\xa4n kypsynyt my\xc3\xb6s sanoittajana. Kappaleissa "One Rainy Wish" ja "Bold as Love" Hendrix kehitti runollista sanoitustyyli\xc3\xa4\xc3\xa4n, ja "Castles Made of Sandissa" h\xc3\xa4n n\xc3\xa4ytt\xc3\xa4ytyi tarinankertojana. Hendrixin rocklyriikassa, jossa h\xc3\xa4nen ihailemansa Bob Dylanin vaikutus on helppo tunnistaa, esiintyi usein omael\xc3\xa4m\xc3\xa4kerrallisia teemoja, viittauksia ulkoavaruuteen ja yliluonnolliseen sek\xc3\xa4 naishahmoja, jotka voidaan n\xc3\xa4hd\xc3\xa4 vapauden ja rakkauden symboleina. Kahdella ensimm\xc3\xa4isell\xc3\xa4 levyll\xc3\xa4 esiintyv\xc3\xa4t nimet "Waterfall" ja "Little Wing" ovat Hendrixin mukaan h\xc3\xa4nen suojelusenkelilleen antamiaan Pohjois-Amerikan intiaanien mytologiaan perustuvia nimityksi\xc3\xa4._NEWLINE_Yhdysvalloissa toisen albumin julkaisua siirrettiin vuoden 1968 puolelle, jottei se h\xc3\xa4iritsisi ensimm\xc3\xa4isen albumin odotettua suurempaa ja yh\xc3\xa4 jatkunutta myynti\xc3\xa4.\n_START_SECTION_\nRoturajan rikkominen\n_START_PARAGRAPH_\n1960-luvun yhdysvaltalaisessa populaarikulttuurissa vallitsi jyrkk\xc3\xa4 roturaja. Hendrix ylitti tuon rajan saavuttaessaan valkoisen nuorison suosion. H\xc3\xa4nt\xc3\xa4 voikin luonnehtia ensimm\xc3\xa4iseksi mustaihoiseksi supert\xc3\xa4hdeksi._NEWLINE_Brittil\xc3\xa4inen yleis\xc3\xb6 oli l\xc3\xa4mmennyt mustille bluesartisteille aiemmin kuin yhdysvaltalainen. Ei olekaan sattumaa, ett\xc3\xa4 Hendrixin ura l\xc3\xa4hti nousuun nimenomaan Englannista. Yhdysvaltain valkoinen nuoriso puolestaan oli The Beatles -villityksen my\xc3\xb6t\xc3\xa4 hullaantunut brittirockiin. The Jimi Hendrix Experience oli helpompi ottaa vastaan, kun yhtyeell\xc3\xa4 oli "lontoolaisb\xc3\xa4ndin" status ja kaksi valkoista muusikkoa riveiss\xc3\xa4\xc3\xa4n. Mustalle yleis\xc3\xb6lle Hendrix ja psykedeelinen rock j\xc3\xa4iv\xc3\xa4t selv\xc3\xa4sti vieraammiksi.\n_START_SECTION_\nHendrix ja 1960-luvun protestiliike\n_START_PARAGRAPH_\nRoturajojen rikkominen ja Hendrixin hurja boheemi-imago h\xc3\xa4mmensiv\xc3\xa4t konservatiiveja. Hippiliikkeen silmiss\xc3\xa4 ne nostivat Hendrixin sankarihahmoksi \xe2\x80\x93 siit\xc3\xa4 huolimatta, ett\xc3\xa4 h\xc3\xa4n ei ollut poliittisesti kovin aktiivinen ja, toisin kuin monet muut sukupolvensa julkkikset, karttoi radikaalien n\xc3\xa4kemysten esitt\xc3\xa4mist\xc3\xa4. Is\xc3\xa4nmaallisen ja antikommunistisen kasvatuksen saanut Hendrix jopa puolusteli Vietnamin sotaa kuuluisuutensa alkuaikoina, vaikkakin t\xc3\xa4ss\xc3\xa4 suhteessa h\xc3\xa4nen n\xc3\xa4kemyksens\xc3\xa4 muuttuivat ajan my\xc3\xb6t\xc3\xa4. Mystiikkaan suuntautunut Hendrix suhtautui musiikkiinsa vakavasti ja piti sit\xc3\xa4 sanomallisena mutta mieluummin henkisen\xc3\xa4 ja hengellisen\xc3\xa4 kuin poliittisena. Hendrix kuvaili joskus konserttejaan ilmaisulla electric church, s\xc3\xa4hk\xc3\xb6inen kirkko.\n_START_SECTION_\nHendrix ja musta kansalaisoikeustaistelu\n_START_PARAGRAPH_\nEnsimm\xc3\xa4isen mustan supert\xc3\xa4hden synty voidaan n\xc3\xa4hd\xc3\xa4 my\xc3\xb6s Yhdysvaltain mustan kansalaisoikeustaistelun taustaa vasten. Hendrixin kannanotot black power -aatteen puolesta olivat enimm\xc3\xa4kseen melko varovaisia ja pid\xc3\xa4ttyvi\xc3\xa4. T\xc3\xa4m\xc3\xa4 \xc3\xa4rsytti joitakin mustia radikaaleja, joiden mielest\xc3\xa4 Hendrixin olisi pit\xc3\xa4nyt k\xc3\xa4ytt\xc3\xa4\xc3\xa4 julkisuusarvoaan ja omaisuuttaan "veljien" tukemiseen. Kovasanaisimmat arvostelijat syyttiv\xc3\xa4t Hendrixi\xc3\xa4 "tuomoset\xc3\xa4ilyst\xc3\xa4" (Uncle Tomming). T\xc3\xa4t\xc3\xa4 pilkkaavaa k\xc3\xa4sitett\xc3\xa4 k\xc3\xa4ytettiin mustista, jotka tavoittelivat valkoisten suosiota mukautumalla n\xc3\xb6yristellen mustia koskeviin stereotypioihin.\n_START_SECTION_\nVierailevia t\xc3\xa4hti\xc3\xa4 ja tyytym\xc3\xa4tt\xc3\xb6myytt\xc3\xa4\n_START_PARAGRAPH_\nVuoden 1968 kes\xc3\xa4ll\xc3\xa4 The Jimi Hendrix Experience \xc3\xa4\xc3\xa4nitti kolmatta albumiaan Record Plant -studiossa New Yorkissa. T\xc3\xa4m\xc3\xa4 kaksois-LP sai nimekseen Electric Ladyland. Yhtyeen j\xc3\xa4senten ohella albumilla soitti useita vierailevia muusikoita, kuten Traffic-yhtyeen kosketinsoittaja/kitaristi Steve Winwood, Jefferson Airplanen basisti Jack Casady, musta rumpali Buddy Miles ja muun muassa Bob Dylanin levyill\xc3\xa4 esiintynyt kosketinsoittaja Al Kooper._NEWLINE_Hendrixin yhteisty\xc3\xb6 tuottajansa Chas Chandlerin ja basisti Noel Reddingin kanssa ei en\xc3\xa4\xc3\xa4 ottanut sujuakseen. Molemmat kyll\xc3\xa4styiv\xc3\xa4t Hendrixin ep\xc3\xa4johdonmukaiseen tapaan ty\xc3\xb6skennell\xc3\xa4 studiossa. Hendrix suhtautui musiikkiinsa hyvin perfektionistisesti. Electric Ladylandin \xc3\xa4\xc3\xa4nityksiss\xc3\xa4 h\xc3\xa4n ei en\xc3\xa4\xc3\xa4 suostunut taiteellisiin kompromisseihin, joita kahdella ensimm\xc3\xa4isell\xc3\xa4 levyll\xc3\xa4 oli tehty aikataulu- ja kustannussyist\xc3\xa4 sek\xc3\xa4 Chandlerin n\xc3\xa4kemysten johdosta. Nyt Hendrix viimeisteli ja paranteli s\xc3\xa4vellyksi\xc3\xa4\xc3\xa4n loputtoman tuntuisesti \xc3\xa4\xc3\xa4nitt\xc3\xa4m\xc3\xa4ll\xc3\xa4 niist\xc3\xa4 yh\xc3\xa4 uusia versioita. T\xc3\xa4st\xc3\xa4 huolimatta h\xc3\xa4n ei ty\xc3\xb6skennellyt kovinkaan kurinalaisesti. Studiosessiot muuttuivat usein yleiseksi juhlinnaksi ja ilonpidoksi. Nauhoitusten pitkittyess\xc3\xa4 Chas Chandler menetti lopulta k\xc3\xa4rsiv\xc3\xa4llisyytens\xc3\xa4 ja sanoutui irti teht\xc3\xa4v\xc3\xa4st\xc3\xa4\xc3\xa4n Hendrixin tuottajana._NEWLINE_Noel Redding puolestaan olisi halunnut yhtyeess\xc3\xa4 suuremman taiteellisen vastuun kuin mit\xc3\xa4 Hendrix oli valmis my\xc3\xb6nt\xc3\xa4m\xc3\xa4\xc3\xa4n. Turhautunut ja pitk\xc3\xa4stynyt Redding l\xc3\xa4hti usein pubiin kesken levytyssession, mist\xc3\xa4 syyst\xc3\xa4 Hendrix soitti itse noin puolet levyn bassoraidoista (mukaan lukien kappaleen "1983" bassosoolot).\n_START_SECTION_\nKaksoisalbumin sis\xc3\xa4lt\xc3\xb6\n_START_PARAGRAPH_\nSyyskuussa ilmestyneell\xc3\xa4 Electric Ladylandilla Hendrix kehitti edelleen musiikillisia kokeiluitaan. Levyn tyylikirjo ulottuu bluesista ja soulvaikutteista varhaiseen heavy metaliin. Noin 15 minuuttia kest\xc3\xa4v\xc3\xa4, merellinen ja fantasiahenkinen s\xc3\xa4velteos "1983 (A Merman I Should Turn To Be/Moon Turn The Tides)" ennakoi selv\xc3\xa4sti progressiivista rockia, joka pian t\xc3\xa4m\xc3\xa4n j\xc3\xa4lkeen nousi rockmusiikin yhdeksi keskeiseksi tyylilajiksi. Levyll\xc3\xa4 kuultiin my\xc3\xb6s studiossa tallennettua jammailua (kappaleet "Voodoo Chile" ja "Rainy Day, Dream Away..."). Levyn tunnetuinta antia lienee kuitenkin Bob Dylanin kappaleesta "All Along the Watchtower" tehty sovitus, joka sis\xc3\xa4lt\xc3\xa4\xc3\xa4 yhden populaarimusiikin kuuluisimmista kitarasooloista. _NEWLINE_Hyvin tunnettu Electric Ladylandin kappale on my\xc3\xb6s my\xc3\xb6hemm\xc3\xa4lle metallimusiikille tiet\xc3\xa4 raivaava "Voodoo Child (Slight Return)", jota ei pid\xc3\xa4 sekoittaa saman levyn edell\xc3\xa4 mainittuun bluesjamiin "Voodoo Chile". Pahaenteisesti myrsky\xc3\xa4v\xc3\xa4n "Voodoo Child (Slight Return)in" uhmakas sanoitus heijastelee Hendrixin voodoouskontoa kohtaan tuntemaa mielenkiintoa. Sen voi my\xc3\xb6s tulkita mustan kansalaisoikeusliikkeen mielialojen ilmaisuksi. V\xc3\xa4lill\xc3\xa4 tangorytmeiss\xc3\xa4kin kulkeva "House Burning Down", yksi Hendrixin uran harvoista avoimen poliittisista lauluista, puolestaan kommentoi Yhdysvalloissa tuolloin riehuneita v\xc3\xa4kivaltaisia rotumellakoita. Singlen\xc3\xa4kin julkaistu "Crosstown Traffic" nousi suosituksi kappaleeksi, jonka on n\xc3\xa4hty enteilev\xc3\xa4n R&B-musiikin my\xc3\xb6hempi\xc3\xa4 suuntauksia. (Hendrixin levy-yhti\xc3\xb6t julkaisivat singlej\xc3\xa4 usein kysym\xc3\xa4tt\xc3\xa4 asiasta Hendrixin mielipidett\xc3\xa4 tai lupaa. H\xc3\xa4n ei itse pit\xc3\xa4nyt singlej\xc3\xa4 oikeana tapana tuoda musiikkiaan esille, vaan halusi mieluummin ilmaista itse\xc3\xa4\xc3\xa4n albumeillaan. Hendrix valittikin, ett\xc3\xa4 levy-yhti\xc3\xb6t valitsevat singleille aina v\xc3\xa4\xc3\xa4r\xc3\xa4t kappaleet. Menestynein single Yhdysvalloissa oli "All Along the Watchtower", joka ei kuitenkaan noussut 20. sijaa korkeammalle.)\n_START_SECTION_\nListamenestys\n_START_PARAGRAPH_\nElectric Ladyland kohosi Yhdysvalloissa albumilistan k\xc3\xa4rkeen syrj\xc3\xa4ytt\xc3\xa4en Janis Joplinin levyn Cheap Thrills. Albumin brittipainoksen kanteen painettiin vastoin Hendrixin toiveita liev\xc3\xa4sti pornografinen kansikuva, jonka on arveltu hieman v\xc3\xa4hent\xc3\xa4neen myynti\xc3\xa4 Britanniassa. Britanniassakin levy nousi silti listan viidennelle sijalle.\n_START_SECTION_\nThe Jimi Hendrix Experience hajoaa\n_START_PARAGRAPH_\nVuoden 1969 toukokuussa The Jimi Hendrix Experience hajosi Noel Reddingin erottua yhtyeest\xc3\xa4. Hurjaan julkisuuskuvaansa turhautunut ja masentunut Hendrix ajautui riitoihin my\xc3\xb6s managerinsa Mike Jefferyn kanssa. _NEWLINE_Uudeksi basistiksi l\xc3\xb6ytyi mustaihoinen muusikko Billy Cox, Hendrixin vanha yst\xc3\xa4v\xc3\xa4 armeija-ajoilta.\n_START_SECTION_\nVastoink\xc3\xa4ymisi\xc3\xa4\n_START_PARAGRAPH_\nArtisti joutui muihinkin vastoink\xc3\xa4ymisiin. Toukokuussa h\xc3\xa4nen matkatavaroistaan l\xc3\xb6ytyi Toronton lentokent\xc3\xa4ll\xc3\xa4 heroiinia. Hendrixi\xc3\xa4 uhkasi nyt pitk\xc3\xa4 vankeustuomio. Kanadalainen tuomioistuin vapautti h\xc3\xa4net kuitenkin syytteist\xc3\xa4, koska ei voitu todistaa, ett\xc3\xa4 h\xc3\xa4n oli itse laittanut huumausaineen matkatavaroihinsa. (Useimpien aikansa rockt\xc3\xa4htien tavoin Hendrix oli innokas huumekokeilija, mutta heroiinia h\xc3\xa4nen tiedet\xc3\xa4\xc3\xa4n karttaneen). _NEWLINE_Hendrix esiintyi elokuussa 1969 legendaarisen maineen saavuttaneilla Woodstockin rockfestivaaleilla lyhytik\xc3\xa4isen Gypsy Sun and Rainbows -orkesterin s\xc3\xa4est\xc3\xa4m\xc3\xa4n\xc3\xa4. T\xc3\xa4ll\xc3\xb6in h\xc3\xa4n esitti my\xc3\xb6s kuuluisan, avantgardemaisen instrumentaalitulkintansa Yhdysvaltain kansallislaulusta. Hendrixi\xc3\xa4 oli kuitenkin kohdannut jonkinlainen luovuuden lamaantuminen. Odotetun nelj\xc3\xa4nnen albumin \xc3\xa4\xc3\xa4nitykset eiv\xc3\xa4t ottaneet edet\xc3\xa4kseen. Uusia s\xc3\xa4vellyksi\xc3\xa4 syntyi, mutta Hendrix ei kyennyt viimeistelem\xc3\xa4\xc3\xa4n niit\xc3\xa4 mieleisikseen. El\xc3\xa4m\xc3\xa4kertakirjailijat ovat arvelleet Hendrixin sairastuneen masennukseen. _NEWLINE_Hendrix joutui kosketuksiin my\xc3\xb6s musiikkialalle soluttautuneen j\xc3\xa4rjest\xc3\xa4ytyneen rikollisuuden kanssa. Vuoden 1969 syyskuussa newyorkilaiset gangsterit sieppasivat h\xc3\xa4net h\xc3\xa4nen oman kertomansa mukaan kahden vuorokauden ajaksi. Usein kuitenkin on ep\xc3\xa4ilty, ett\xc3\xa4 Mike Jeffery j\xc3\xa4rjesti sieppauksen, koska h\xc3\xa4n ja Hendrix olivat riidoissa. Jeffery nimitt\xc3\xa4in paljasti poliisille Hendrixin olinpaikan, mink\xc3\xa4 j\xc3\xa4lkeen Hendrix kiitti Jeffery\xc3\xa4 henkens\xc3\xa4 pelastamisesta. N\xc3\xa4in he olivat taas puhev\xc3\xa4leiss\xc3\xa4. _NEWLINE_Vakavaksi harminaiheeksi muodostui my\xc3\xb6s Ed Chalpinin kanssa nelj\xc3\xa4 vuotta aiemmin solmittu hedelm\xc3\xa4t\xc3\xb6n levytyssopimus. Chalpin myi oikeutensa Capitol Records -yhti\xc3\xb6ille. Hendrixin manageri ja Capitol p\xc3\xa4\xc3\xa4siv\xc3\xa4t sopimukseen, jonka mukaan Hendrix tekisi yhden albumin Capitolille.\n_START_SECTION_\nUusi kokoonpano: Band of Gypsys\n_START_PARAGRAPH_\nHendrixi\xc3\xa4 oli lopulta alkanut vaivata se, ett\xc3\xa4 h\xc3\xa4nen yleis\xc3\xb6ns\xc3\xa4 koostui l\xc3\xa4hes yksinomaan valkoisesta nuorisosta. Osittain t\xc3\xa4st\xc3\xa4 syyst\xc3\xa4 Hendrix keskittyi vuoden 1969 lopulla ty\xc3\xb6skentelem\xc3\xa4\xc3\xa4n jo aiemmin perustamansa Band of Gypsys -nimisen kokoonpanon kanssa. T\xc3\xa4m\xc3\xa4 trio koostui mustista muusikoista. Basistina oli edelleen Billy Cox. Jo Electric Ladylandin tekoon osallistunut rumpali Buddy Miles oli saanut aiemmin mainetta yhtyeiss\xc3\xa4 The Electric Flag ja The Buddy Miles Express. _NEWLINE_Sopimuksen mukaisesti Capitol Records julkaisi uudelta yhtyeelt\xc3\xa4 funkhenkisen, konserttilavalla uudenvuodeny\xc3\xb6n\xc3\xa4 nauhoitetun albumin Band of Gypsys (1970), joka sis\xc3\xa4lsi sek\xc3\xa4 Hendrixin ett\xc3\xa4 Milesin kappaleita. Samoista konserteista julkaistiin vuonna 1999 kattavampi kooste Live At Fillmore East. Hendrixin t\xc3\xa4m\xc3\xa4n kauden kuuluisin s\xc3\xa4vellys on sodanvastainen "Machine Gun". Band of Gypsys kuitenkin hajosi jo vuoden 1970 helmikuussa ep\xc3\xa4onnistuneen konsertin j\xc3\xa4lkeen. Tiedot siit\xc3\xa4, tapahtuiko hajoaminen Hendrixin vai Buddy Milesin aloitteesta, ovat ristiriitaisia.\n_START_SECTION_\nViimeiset vaiheet ja kuolema\n_START_PARAGRAPH_\nVuoden 1970 aikana Hendrix ty\xc3\xb6sti nelj\xc3\xa4tt\xc3\xa4 studioalbumiaan itse rakennuttamassaan Electric Lady -studiossa New Yorkissa. Kev\xc3\xa4\xc3\xa4n ja kes\xc3\xa4n mittaan h\xc3\xa4n my\xc3\xb6s konsertoi Yhdysvalloissa Cry of Love -kiertueella Mitch Mitchellin ja Billy Coxin s\xc3\xa4est\xc3\xa4m\xc3\xa4n\xc3\xa4. Yleis\xc3\xb6 sai kuulla uusia kappaleita, kuten "In From The Storm" ja "\'Hey Baby (The New Rising Sun)". Yhdysvalloissa Hendrix esiintyi viimeisen kerran Honolulussa 1. elokuuta. Viimeinen konsertti Britanniassa oli Wightsaaren rockfestivaaleilla 30. elokuuta. Siell\xc3\xa4 uusia kappaleitaan esitt\xc3\xa4nyt Hendrix turhautui yleis\xc3\xb6\xc3\xb6n, joka halusi h\xc3\xa4nen soittavan ainoastaan vanhoja hittej\xc3\xa4\xc3\xa4n. _NEWLINE_Syyskuun alussa seurasi viel\xc3\xa4 lyhyt Euroopan kiertue, jonka aikana Hendrix esiintyi muun muassa Tukholmassa ja G\xc3\xb6teborgissa. Hendrixin viimeinen lavaesiintyminen tapahtui Fehmarnin saaren sekasortoisilla rockfestivaaleilla L\xc3\xa4nsi-Saksassa 6. syyskuuta. T\xc3\xa4m\xc3\xa4n j\xc3\xa4lkeen huume- ja mielenterveysongelmista k\xc3\xa4rsinyt Billy Cox j\xc3\xa4tti yhtyeen ja palasi Yhdysvaltoihin toipumaan. Hendrix j\xc3\xa4i Lontooseen, jossa h\xc3\xa4n k\xc3\xa4vi l\xc3\xa4pi uusia basistivaihtoehtoja. Hendrix my\xc3\xb6s suostutteli Chas Chandlerin palaamaan tuottajakseen._NEWLINE_Aamulla 18. syyskuuta 27-vuotias Hendrix kuoli asunnossaan Lontoossa nautittuaan alkoholia ja barbituraatteihin kuuluvia Vesparax-unil\xc3\xa4\xc3\xa4kkeit\xc3\xa4. Toisin kuin usein v\xc3\xa4itet\xc3\xa4\xc3\xa4n, huumausaineilla ei ollut suoranaista osuutta kuolemaan. Kyseess\xc3\xa4 oli ilmeisesti tapaturma. Kuolinsyy oli todenn\xc3\xa4k\xc3\xb6isimmin oksennukseen tukehtuminen, sill\xc3\xa4 syd\xc3\xa4nkohtauksesta ei ilmeisesti ollut kyse. Hendrixin l\xc3\xb6yt\xc3\xa4nyt nainen kertoi, ett\xc3\xa4 t\xc3\xa4m\xc3\xa4n syd\xc3\xa4n l\xc3\xb6i, mutta h\xc3\xa4n ei her\xc3\xa4nnyt. Murhasta vihjaileville salaliittoteorioille ei ole kyetty esitt\xc3\xa4m\xc3\xa4\xc3\xa4n todisteita, eik\xc3\xa4 itsemurhaakaan pidet\xc3\xa4 todenn\xc3\xa4k\xc3\xb6isen\xc3\xa4. Tosin Hendrixin roudari James "Tappy" Wright on v\xc3\xa4itt\xc3\xa4nyt kirjassaan, ett\xc3\xa4 vuonna 1973 kuollut Hendrixin manageri Mike Jeffery olisi vuosi Hendrixin kuoleman j\xc3\xa4lkeen kertonut surmanneensa t\xc3\xa4m\xc3\xa4n ty\xc3\xb6nt\xc3\xa4m\xc3\xa4ll\xc3\xa4 t\xc3\xa4m\xc3\xa4n suuhun barbituraatteja ja viini\xc3\xa4._NEWLINE_Hendrix on haudattu syntym\xc3\xa4kaupunkiinsa Seattleen.\n_START_SECTION_\nPostuumit julkaisut (1971\xe2\x80\x93)\n_START_PARAGRAPH_\nHendrixin suunnittelema kaksoisalbumi, jonka nimeksi olisi mahdollisesti tullut First Rays of the New Rising Sun, j\xc3\xa4i h\xc3\xa4nen kuolemansa vuoksi viimeistely\xc3\xa4 vaille. Suurin osa albumille aiotusta materiaalista julkaistiin yhdelle ja samalle levylle koottuna vasta vuonna 1997. Sit\xc3\xa4 ennen t\xc3\xa4t\xc3\xa4 materiaalia saattoi kuulla julkaisuilla The Cry of Love (1971), Rainbow Bridge (1972) ja War Heroes (1972). _NEWLINE_First Rays... -levyll\xc3\xa4\xc3\xa4n Hendrix jatkoi populaarimusiikin eri suuntausten yhdistely\xc3\xa4. Levyll\xc3\xa4 on funkia ja rockia yhdistelevi\xc3\xa4 kappaleita, kuten "Freedom", "Izabella" ja "Straight Ahead". Parhaina monet pit\xc3\xa4v\xc3\xa4t kuitenkin lyyrisi\xc3\xa4 balladeja "Drifting" ja "Angel". Science fiction -tematiikkaa edustamassa levyll\xc3\xa4 ovat kappaleet "Hey Baby (The New Rising Sun)" ja "Astro Man". "Room Full of Mirrors" esittelee kitaraefektien k\xc3\xa4ytt\xc3\xb6\xc3\xa4 ja "Earth Blues" l\xc3\xa4hentelee gospelia. Demonauha-asteelle j\xc3\xa4\xc3\xa4neess\xc3\xa4 "Belly Button Window\xe2\x80\x99ssa" puolestaan pohditaan aborttiin liittyvi\xc3\xa4 kysymyksi\xc3\xa4 bluestunnelmissa. Mitch Mitchellin mukaan kappaleisiin tehtiin Hendrixin kuoleman j\xc3\xa4lkeen vain ne muutokset, joista Hendrixin kanssa oli puhuttu. Levyn kappalej\xc3\xa4rjestyksess\xc3\xa4 on mahdollisuuksien mukaan hy\xc3\xb6dynnetty Hendrixin j\xc3\xa4lkeens\xc3\xa4 j\xc3\xa4tt\xc3\xa4mi\xc3\xa4 muistiinpanoja._NEWLINE_First Rays... -levyll\xc3\xa4 julkaistun materiaalin ohella Hendrix j\xc3\xa4tti j\xc3\xa4lkeens\xc3\xa4 suuren m\xc3\xa4\xc3\xa4r\xc3\xa4n muitakin vuosina 1966\xe2\x80\x931970 tehtyj\xc3\xa4, enimm\xc3\xa4kseen keskener\xc3\xa4isi\xc3\xa4 \xc3\xa4\xc3\xa4nitteit\xc3\xa4. N\xc3\xa4it\xc3\xa4 julkaistiin 1970- ja 1980-lukujen mittaan voimakasta arvostelua osakseen saaneen tuottaja Alan Douglasin valvonnassa, useimmiten voimakkaasti muokattuina. Lis\xc3\xa4ksi p\xc3\xa4iv\xc3\xa4nvaloon on noussut \xc3\xa4\xc3\xa4nityksi\xc3\xa4, joita Hendrix teki ennen Lontooseen siirtymist\xc3\xa4\xc3\xa4n ja t\xc3\xa4hteytt\xc3\xa4\xc3\xa4n muun muassa Curtis Knight and the Squires -yhtyeen j\xc3\xa4senen\xc3\xa4. Useimpien kuolemanj\xc3\xa4lkeisten Hendrix-julkaisujen laatua kuitenkin pidet\xc3\xa4\xc3\xa4n huonona. Julkaisuoikeuksista k\xc3\xa4ytiin Hendrixin perikunnan ja Douglasin v\xc3\xa4lill\xc3\xa4 pitk\xc3\xa4llinen oikeustaistelu, joka vuonna 1995 p\xc3\xa4\xc3\xa4ttyi perikunnan voittoon. T\xc3\xa4m\xc3\xa4n j\xc3\xa4lkeen olennaisimmat osat Hendrixin postuumista s\xc3\xa4vellysmateriaalista julkaistiin vihdoin yhten\xc3\xa4 kokonaisuutena First Rays of the New Rising Sun -levyn muodossa._NEWLINE_Monien mielest\xc3\xa4 kuolemanj\xc3\xa4lkeisten julkaisujen parhaimmistoon lukeutuvat my\xc3\xb6s levyt Blues (1994) ja South Saturn Delta (1997), jotka esittelev\xc3\xa4t Hendrixin musiikillisia syrj\xc3\xa4hyppyj\xc3\xa4 ja keskener\xc3\xa4isiksi j\xc3\xa4\xc3\xa4neit\xc3\xa4 projekteja. N\xc3\xa4ill\xc3\xa4 kahdella levyll\xc3\xa4 on puolivalmiiden ottojen ja studiojamittelujen lis\xc3\xa4ksi my\xc3\xb6s joitakin varsin merkitt\xc3\xa4vi\xc3\xa4 kappaleita. Blues sis\xc3\xa4lt\xc3\xa4\xc3\xa4 muun muassa sek\xc3\xa4 akustisen ett\xc3\xa4 s\xc3\xa4hk\xc3\xb6isen live-version s\xc3\xa4vellyksest\xc3\xa4 "Hear My Train A Comin"; ensin mainittu on ainoa Hendrixilt\xc3\xa4 julkaistu akustinen kappale. South Saturn Deltalta huomiota on her\xc3\xa4tt\xc3\xa4nyt muun muassa demotasoinen bluess\xc3\xa4vellys "Mignight Lightning", jolla Hendrix esittelee John Lee Hookerilta saamiaan vaikutteita. Vuoden 2010 julkaisu Valleys of Neptune esittelee l\xc3\xa4hinn\xc3\xa4 First Rays...-julkaisun ulkopuolelle j\xc3\xa4tettyj\xc3\xa4 keskener\xc3\xa4isi\xc3\xa4 s\xc3\xa4vellyksi\xc3\xa4, jotka Hendrix oli suunnitellut viimeistelev\xc3\xa4ns\xc3\xa4 nelj\xc3\xa4nnelle studioalbumilleen. Maininnan ansaitsee my\xc3\xb6s BBC Sessions (1998). Se sis\xc3\xa4lt\xc3\xa4\xc3\xa4 The Jimi Hendrixin Experiencen yleisradioyhti\xc3\xb6 BBC:n studiossa tekemi\xc3\xa4 \xc3\xa4\xc3\xa4nityksi\xc3\xa4 sek\xc3\xa4 omista kappaleistaan ett\xc3\xa4 joukosta lainakappaleita. N\xc3\xa4m\xc3\xa4 \xc3\xa4\xc3\xa4nitettiin esitett\xc3\xa4viksi BBC:n kevyen musiikin ohjelmissa, joissa ei silloisen k\xc3\xa4yt\xc3\xa4nn\xc3\xb6n mukaan saanut esitt\xc3\xa4\xc3\xa4 paljoakaan musiikkia suoraan \xc3\xa4\xc3\xa4nilevyilt\xc3\xa4. _NEWLINE_Hendrixin kuoleman j\xc3\xa4lkeen on julkaistu eritt\xc3\xa4in suuri m\xc3\xa4\xc3\xa4r\xc3\xa4 my\xc3\xb6s erilaisia konserttitaltiointeja, joiden laatu vaihtelee huomattavasti. Osa n\xc3\xa4ist\xc3\xa4 on virallisia julkaisuja, osa bootlegeja. Bootlegeist\xc3\xa4 tunnetuin ja huonomaineisin lienee monilla eri nimill\xc3\xa4 julkaistu tallenne, jolla Hendrix jammailee er\xc3\xa4\xc3\xa4n rock-klubin lavalla rivouksia huutelevan juopuneen Jim Morrisonin kanssa.\n_START_SECTION_\nKuolemanj\xc3\xa4lkeinen maine\n_START_PARAGRAPH_\nMonien arvioiden mukaan vain harva yksitt\xc3\xa4inen henkil\xc3\xb6 on vaikuttanut rockmusiikin kehitykseen yht\xc3\xa4 paljon kuin Jimi Hendrix. Hendrixi\xc3\xa4 j\xc3\xa4ljiteltiin runsaasti jo h\xc3\xa4nen el\xc3\xa4ess\xc3\xa4\xc3\xa4n, ja h\xc3\xa4n on edelleen monien kunnianhimoisten kitaristien esikuva. Hendrixilt\xc3\xa4 omaksutut vaikutteet yhdist\xc3\xa4v\xc3\xa4t monia erilaisia tyylisuuntauksia edustavia kitaristeja aina metallimusiikista fuusiojazziin ja funkiin. _NEWLINE_Hendrixin manttelinperij\xc3\xb6in\xc3\xa4 on joskus mainittu Eddie Van Halenin ja Frank Marinon kaltaisia hard rock -kitaristeja. Suorimmin Hendrixiin musiikilliseen perint\xc3\xb6\xc3\xb6n on viitattu ehk\xc3\xa4 kuitenkin funk rock -yhtyeiden tuotannossa, kuten esimerkiksi Funkadelic-yhtyeen varhaisilla levyill\xc3\xa4, joilla soittaa kitaristi Eddie Hazel. 1970-luvulla "uutena Hendrixin\xc3\xa4" puhuttiin my\xc3\xb6s sellaisista valkoihoisista kitaristeista kuin Robin Trower, Tommy Bolin ja Hendrixin nuoruudentuttava Randy California. 1980-luvulla t\xc3\xa4m\xc3\xa4 k\xc3\xa4site yhdistettiin useimmiten Stevie Ray Vaughaniin, joka oli omaksunut Hendrixin taiteilijapersoonasta ennen kaikkea blueskitaristin roolin. Heavy metal -kitaristeista muun muassa Yngwie Malmsteen on saanut Hendrixilt\xc3\xa4 vaikutteita._NEWLINE_Hendrixin ikonisoitunutta asemaa populaarikulttuurissa ja rockhistoriassa kuvastaa sekin, ett\xc3\xa4 h\xc3\xa4nen albumeistaan varsinkin Electric Ladyland ja Are You Experienced sijoittuvat toistuvasti l\xc3\xa4helle k\xc3\xa4rke\xc3\xa4 erilaisissa \xc3\xa4\xc3\xa4nestyksiss\xc3\xa4, joissa valitaan kaikkien aikojen parasta rocklevy\xc3\xa4._NEWLINE_Jimi Hendrixin ainutlaatuisuutta voidaan luonnehtia siten, ett\xc3\xa4 h\xc3\xa4ness\xc3\xa4 yhdistyv\xc3\xa4t samanaikaisesti sek\xc3\xa4 soittajavirtuoosin ett\xc3\xa4 mieleenpainuvia s\xc3\xa4vellyksi\xc3\xa4 tehtailevan musiikillisen vision\xc3\xa4\xc3\xa4rin roolit. T\xc3\xa4m\xc3\xa4n lis\xc3\xa4ksi h\xc3\xa4n oli rockmusiikin ikimuistoisimpia lavaesiintyji\xc3\xa4.\n_START_SECTION_\nSoittimet\n_START_PARAGRAPH_\nJimi Hendrix k\xc3\xa4ytti enimm\xc3\xa4kseen Fender Stratocastereita, mutta h\xc3\xa4nen k\xc3\xa4yt\xc3\xb6ss\xc3\xa4\xc3\xa4n on ollut my\xc3\xb6s muun muassa Fender Jaguar, Gibson SG Custom ja Gibson Les Paul, jota h\xc3\xa4n k\xc3\xa4ytti bluesin soittoon. Hendrixin kuuluisin yksitt\xc3\xa4inen kitara lienee vasenk\xc3\xa4tinen Gibson Flying V, jonka rungossa on hippiteeman mukaisia koristekuvioita. Hendrix k\xc3\xa4ytti Marshall-vahvistimia, joiden l\xc3\xa4pimurto oli h\xc3\xa4nen el\xc3\xa4ess\xc3\xa4\xc3\xa4n vasta tekem\xc3\xa4ss\xc3\xa4 tuloaan. H\xc3\xa4n k\xc3\xa4ytti my\xc3\xb6s useita efektipedaaleja, joista tunnetuimmat ovat fuzz- ja wah-wah-pedaali, sek\xc3\xa4 octave-pedaalia (\xc3\xa4\xc3\xa4nenkorkeuden nosto oktaavilla) ja univibe\xc3\xa4, joka j\xc3\xa4ljitteli urkujen leslie-kaiutinta.'